רוני צוקרמן

רוני צוקרמן (נולדה ב-1981) היא טייסת הקרב הראשונה של חיל האוויר הישראלי.

== ביוגרפיה ==
רוני צוקרמן נולדה וגדלה בקיבוץ לוחמי הגטאות. אביה שמעון, מהנדס חשמל ואמה מתי, דוקטור להנדסה גנטית. צוקרמן היא נכדתם של צביה לובטקין ויצחק צוקרמן, שהיו בין מנהיגי מרד גטו ורשה במלחמת העולם השנייה ובין 34 הלוחמים ששרדו. סביה היו ממייסדי הקיבוץ, שהוקם על ידי פרטיזנים יהודים לשעבר ב-1949 לזכר לוחמי הגיטאות.

בילדותה חיה מספר שנים בסן דייגו, ארצות הברית. בתיכון למדה צוקרמן במגמה הריאלית בבית הספר "סולם צור" שבגשר הזיו, בית ספר אזורי בגליל המערבי. בתיכון נבחרה להשתתף במשלחת חילופי תלמידים לברלין.<ref></ref>

== רקע ==
אף על פי שנשים שירתו כטייסות במהלך מלחמת העצמאות ב-1948 וכמה שנים לאחר מכן, צבא ההגנה לישראל שלל עד 1995 מנשים את האפשרות להיות טייסות.<ref name=":0" />

ב-8 בנובמבר 1995 הוגשה עתירתה של אליס מילר לבג"ץ על ידי האגודה לזכויות האזרח ושדולת הנשים. בג"ץ קיבל את העתירה והורה לצה"ל להשוות את זכויותיהן של נשים לאלו של גברים.<ref name=":0" />

בעקבות העתירה נפתחו בפני נשים הכשרות שונות שהיו עד אז סגורות בפניהן, בהן קורס טיס, קורסים שונים בחיל התותחנים, מערך הנ"מ בחיל האוויר הישראלי ומשמר הגבול. התיקון לחוק שירות ביטחון, מינואר 2000, השלים את פסיקת בג"ץ בעגנו את זכותה של חיילת להתנדב למקצועות לחימה, שנקבעו על ידי שר הביטחון. בשנת 2000 נוסף לחוק שירות ביטחון סעיף 16א, שאותו יזמה ח"כ נעמי חזן בעקבות פרשת אליס מילר, והוא קובע את העיקרון לפיו לכל אישה יש זכות שווה לזכותו של גבר למלא תפקיד כלשהו בשירות הצבאי, אלא אם כן הדבר מתחייב ממהותו ומאופיו של התפקיד.<ref>[https://www.timesofisrael.com/female-iaf-pilots-cleared-to-fly-while-pregnant/ Female IAF pilots cleared to fly while pregnant]</ref><ref></ref> בדצמבר 1998 סיימה אשה ראשונה את הקורס - שרי רהט מרעננה, נווטת קרב, והוצבה כנווטת F16 בטייסת 109.

== שירותה הצבאי ==
חמש חיילות שסיימו את קורס טיס 163 של חיל האוויר הישראלי
רוני צוקרמן סיימה קורס טיס בהצטיינות ב-2001 והייתה האישה הרביעית שסיימה קורס טיס וטייסת הקרב הראשונה בצה"ל.<ref name="scrolls">[https://www.runi.ac.il/media/xu4bwgl0/roni-zuckerman.pdf Major (Res) Roni Zuckerman]</ref> היא שובצה בטייסת F16 בבסיס רמת דוד. בהמשך שירותה חזרה לבית הספר לטיסה כמדריכת טיס וכמפקדת. היא השתתפה בתקיפות אוויריות גם מעבר לקווי האויב ונלחמה במלחמת לבנון השנייה.<ref></ref> השתחררה מצה"ל בשנת 2007 והמשיכה לטוס בשירות מילואים.<ref name="scrolls" />

ראש ממשלת ישראל אהוד ברק הזכיר את רוני צוקרמן בנאום אישי לאו"ם ביום השואה, תוך יצירת קשר בין גורל משפחתו שלו, סבה וסבתה של צוקרמן, לבין צוקרמן עצמה כטייסת הקרב הראשונה של חיל האוויר הישראלי.<ref></ref>

== לאחר שחרורה מהצבא ==
לאחר שחרורה למדה צוקרמן הנדסת חשמל באוניברסיטת תל אביב. כיום היא סמנכ"לית הנדסה, תפעול ורכש בחברת אנרגיה.

צוקרמן נשואה לבן זוגה, אותו הכירה בקורס טיס, ואם לשלושה ילדים.

ביוני 2018 קיבלה אות כבוד של המרכז הבינתחומי הרצליה.<ref name="scrolls" />

== קישורים חיצוניים ==
* [https://www.mako.co.il/tv-ilana_dayan/2017/Article-bb85dba8ec3b261006.htm?fbclid=IwAR3Sw38BaMrg1srG6mOh8Rx6B9DAPrCDwBPffKsTBTjgvK2-_RzGcaCKGWc קוד צוקרמן] - סרטם של בן שני ונועה שבתאי לתוכנית עובדה, על רוני צוקרמן, 11 באפריל 2018

== ראו גם ==
* יעל רום
* תמר אריאל
* אליס מילר
* שרי רהט
* אור בן יהודה
* שירות נשים בצה"ל

== הערות שוליים ==

קטגוריה:בוגרות אוניברסיטת תל אביב
קטגוריה:בוגרי אוניברסיטת תל אביב
קטגוריה:בוגרי תיכון אזורי סולם צור
קטגוריה:טייסות ישראליות
קטגוריה:טייסי חיל האוויר הישראלי
קטגוריה:לוחמי הגטאות: אישים
קטגוריה:ישראלים שנולדו ב-1981
קטגוריה:ישראליות שנולדו ב-1981